AFGØRELSE TRUFFET AF DET STÅENDE UDVALG FOR EFTA-STATERNE Nr. 13/94/SU den 6. juni 1994 om procedurer for anmeldelse af dyresygdomme

DET STÅENDE UDVALG FOR EFTA-STATERNE HAR -

under henvisning til aftalen om Det Europæiske Økonomiske Samarbejdsområde, tilpasset ved protokollen om tilpasning af aftalen om Det Europæiske Økonomiske Samarbejdsområde, i det følgende benævnt EØS-aftalen,

under henvisning til de i kapitel I, punkt 15, 16 og 17, i bilag I til EØS-aftalen omhandlede retsakter,

under henvisning til aftalen om et stående udvalg for EFTA-staterne, i det følgende benævnt aftalen om Det Stående Udvalg,

under henvisning til aftalen mellem EFTA-staterne om oprettelse af en tilsynsmyndighed og en domstol, i det følgende benævnt tilsyns- og domstolsaftalen, særlig artikel 5 og protokol 1, og

ud fra følgende betragtninger:

Ifølge tilpasningerne til ovennævnte retsakter skal EFTA-staterne i princippet inden den 1. juli 1994 indføre en anmeldelses- og informationsordning, som svarer til den nuværende ordning inden for Fællesskabet, og som skal samordnes med EF-ordningen (ADNS);

i artikel 3, stk. 1, litra f), i aftalen om Det Stående Udvalg er det fastsat, at procedurerne for anmeldelse af sygdomme skal fastsættes af det stående udvalg; i bilaget til aftalen er det fastsat, at afgørelsen træffes ved flertalsafgørelse;

ifølge stk. 4 i indledningen til kapitel I i bilag I til EØS-aftalen gælder ovennævnte retsakter ikke for Island;

hurtig og præcis information er af afgørende betydning for anvendelsen af de forskellige beskyttelsesforanstaltninger, der er fastsat i EØS-aftalen;

ifølge artikel 1, litra a), i protokol 1 til tilsyns- og domstolsaftalen påhviler det EFTA-Tilsynsmyndigheden at underrette en EFTA-stat om, hvorvidt en forebyggende foranstaltning eller en beskyttelsesforanstaltning, som er truffet af en EFTA-stat, er berettiget;

der bør fastsættes koder for EFTA-staterne og -regionerne som supplement til koderne i den kommissionsbeslutning, der omhandles i punkt 17 i kapitel I i bilag I til EØS-aftalen;

bilagene til den kommissionsbeslutning, der omhandles i punkt 17 i kapitel I i bilag I til EØS-aftalen, er ikke offentliggjort -

TRUFFET FØLGENDE AFGØRELSE:

Artikel 1

1. Med henblik på anvendelsen af bestemmelserne i de retsakter, der omhandles i kapitel I, punkt 15, 16 og 17, i bilag I til EØS-aftalen, skal hver enkelt medlemsstat, som retsakterne er gældende for:

- sende alle anmeldelser af dyresygdomme direkte til alle de deltagende kontraherende parter i EØS, EFTA-Tilsynsmyndigheden og Europa-Kommissionen

- træffe de nødvendige foranstaltninger til at modtage anmeldelser af dyresygdomme fra EF-medlemsstaterne, der sendes direkte eller via Europa-Kommissionen til EFTA-staterne

- træffe de nødvendige foranstaltninger til at modtage sammenfatninger af anmeldelser af dyresygdomme i EF-medlemsstaterne, der sendes fra Europa-Kommissionen til EFTA-staterne

- træffe de nødvendige foranstaltninger til at modtage sammenfatninger af anmeldelser af dyresygdomme i EFTA-staterne, der sendes fra EFTA-Tilsynsmyndigheden.

2. De i stk. 1 omhandlede anmeldelser fremsendes pr. telefax, medmindre andet er aftalt mellem de parter, der afsender og modtager anmeldelserne.

Artikel 2

1. EFTA-Tilsynsmyndigheden er ansvarlig for at samordne den anmeldelsesordning, der indføres ved denne afgørelse, med den tilsvarende EF-ordning.

2. Når Europa-Kommissionen sammenfatter eller samkører information, der skal sendes til EF-medlemsstaterne, udfører EFTA-Tilsynsmyndigheden et tilsvarende arbejde for EFTA-staternes vedkommende og rapporterer til EFTA-staterne og Europa-Kommissionen.

3. EFTA-Tilsynsmyndigheden træffer de nødvendige foranstaltninger til at modtage anmeldelser om dyresygdomme fra EFTA-staterne og fra EF-medlemsstaterne og sammenfatninger af anmeldelser af dyresygdomme i EF-medlemsstaterne fra Europa-Kommissionen.

Artikel 3

Med henblik på anvendelsen af procedurerne for anmeldelse af dyresygdomme fremsendes information vedrørende EFTA-stater og -regioner ved hjælp af koderne i bilag I og II til nærværende afgørelse.

Artikel 4

Bestemmelserne i nærværende afgørelse berører ikke de generelle bestemmelser om anmeldelse af dyresygdomme, som er fastsat i de retsakter, der omhandles i kapitel I i bilag I til EØS-aftalen.

Artikel 5

Denne afgørelse anvendes fra den 1. juli 1994.

Artikel 6

Denne afgørelse offentliggøres uden bilag i EØS-afsnittet af og EØS-tillægget til De Europæiske Fællesskabers Tidende.

Udfærdiget i Bruxelles, den 6. juni 1994.

For Det Stående Udvalg

Antti SATULI

Formand